Nýtt glæsilegt Galito veitingahús opnað á Akranesi Veitingahúsið Galito á Akranesi hefur lengi haft það orðspor að þar sé boðið upp á úrvals veitingar og góða þjónustu . Ekki alls fyrir löngu komu nýir eigendur að rekstri Galito , sem nú eins og áður er fjölskyldufyrirtæki í hjarta Akraness , í sama húsi og Ráðhús bæjarins . Á dögunum flutti Galito um set , tuttugu metra til vinstri , í suðurenda Stillholts 16 - 18 þar sem verslunin Módel var áður til húsa . Þar hefur nú verið innréttaður nýr og glæsilegur veislusalur ásamt allri aðstöðu til framleiðslu , eins og hún best getur orðið að sögn eigendanna . Það eru þau Hilmar Ólafsson matreiðslumaður og Guðrún Hjörleifsdóttir vöruhönnuður sem um síðustu áramót tóku alfarið við rekstri Galito og keyptu þá út fyrri eigendur og meðeigendur , Þórð Þrastarson og Áróru Rós . Hilmar hefur mikla reynslu í veisluþjónustu , er eigandi Fortuna veisluþjónustunnar , sem sameinuð var Galito fyrir rúmum tveimur árum . “ Það er einmitt þetta góða orðspor Galito sem hvatti okkur til að sækja fram og ráðast í þessa framkvæmd . Það er þessi stóri , góði og trausti viðskiptahópur sem gerði okkur þetta kleift . Við höfum líka mjög gott starfsfólk sem heldur betur hefur komið sér vel núna undanfarið við flutninginn yfir á nýja staðinn . Við erum einnig mjög þakklát iðnaðarmönnunum sem innréttuðu og gerðu húsnæðið svona glæsilega úr garði , ” segir Hilmar , en þess má geta að Guðrún meðeigandi og sambýliskona Hilmars kom að hönnun salar og snyrtinga ásamt Valey Benediktsdóttur innanhússarkitekt . Nýr Galito er í 299 fermetra húsnæði , um 100 fermetrum stærra plássi en gamli veitingastaðurinn var í . Salurinn tekur um 100 manns í sæti og Hilmar segir að við hönnun veitingahússins hafi verið stílað upp á hámarksafköst , í veisluþjónustu út í bæ , í sal og einnig í framleiðslu á pizzum . Allt á sama tíma . “ Við setjum markið hátt og erum ákveðin í að standa okkur ekki síður vel en Galito er þekktur fyrir hingað til . Að auki erum við komin með mjög góða kaffivél og hágæða kaffi . Áður en langt um líður ætlum við líka að bjóða upp á góðan miðdegismatseðil . Þannig munum við líka uppfylla þá þörf sem er fyrir góðu kaffihúsi á Akranesi , ” segir Hilmar Ólafsson í Galito .